Θέμα: Modern Greek Language (Secondary School)
Ερώτηση: Κόρινθος. Στο σημείο όπου ο Ισθμός χώριζε τον Κορινθιακό από τον Σαρωνικό κόλπο κι ένωνε την υπόλοιπη Ελλάδα με την Πελοπόννησο, σε μια εύφορη πεδιάδα, άνθισε μία από τις πιο αξιόλογες ελληνικές πολιτείες, η Κόρινθος. Ο μεσογειακός ήλιος μεγάλωνε γρήγορα τα σπαρτά στον κάμπο της. Τα δύο της λιμάνια, το Λέχαιο και οι Κεχρεές, ένα σε κάθε κόλπο, την έκαναν σταυροδρόμι εμπορικών συναλλαγών. Τα καράβια της μετέφεραν προς κάθε κατεύθυνση τα κορινθιακά προϊόντα, που την ποιότητά τους δεν αμφισβητούσε κανένας. Ένας ψηλός βράχος, η Ακροκόρινθος, την προστάτευε και αποτελούσε καταφύγιο των κατοίκων της σε δύσκολες ώρες. Ο θεός της θάλασσας, ο Ποσειδώνας, αγαπούσε την Κόρινθο. Την ήθελε δική του. Όποια, όμως, πόλη ήθελε, τη διεκδικούσε και κάποιος άλλος θεός: την Αθήνα η Αθηνά, το Άργος η Ήρα. Τώρα, στη διεκδίκηση της Κορίνθου αντίπαλός του ήταν ο Ήλιος. Και πώς να μην είναι; Πρωί πρωί, ανηφορίζοντας με το άρμα του στον ουρανό, τη χρύσιζε με τις ακτίνες του, την ευλογούσε. Αλλά κι ο Ποσειδώνας χτυπούσε με την τρίαινά του τους βράχους κι ανάβλυζαν πηγές με καθαρά νερά. Η διαμάχη διαρκούσε πολύ και αποφάσισαν να βάλουν διαιτητή. Έναν διαιτητή που θα επέβαλλε την απόφασή του και κανένας δεν θα μπορούσε να την αμφισβητήσει. Και διάλεξαν τον Βριάρεω με τα εκατό χέρια. Το πλάσμα αυτό ήταν δυνατό και άγριο και είχε βοηθήσει τον Δία να νικήσει τους Τιτάνες με τη δύναμη των εκατό χεριών του. Ήρθε, λοιπόν, ο Βριάρεως στην Κόρινθο, είδε και αποφάσισε. Τελεσίδικα. Ο Ήλιος θα είχε δική του την περιοχή της Ακροκορίνθου με τη συναρπαστική θέα κι ο Ποσειδώνας όλη την περιοχή γύρω από τον Ισθμό και τη θάλασσα. (Αγγελική Βαρελλά, «Κόρινθος, ήρωες, τόποι, πολιτισμοί», Δελφίνι. Διασκευή για τις ανάγκες των εξετάσεων). Βρες τη σωστή επιλογή (σωστό/λάθος) σχετικά με την παρακάτω πρόταση, με βάση τα περιεχόμενα του κειμένου: Η Κόρινθος είχε εύφορη και πλούσια πεδιάδα.
Επιλογές:
Σωστό
Λάθος
Σωστή απάντηση (αριθμός επιλογής, από 0): 0